Id-Deċiżjoni tal-Kummissjoni
ta' l-14 ta' Awwissu 2002
li tippermetti lill-Istati Membri li jtawwlu l-awtorizzazzjonijiet proviżorji għas-sustanzi attivi ġodda aċidu benzojku, carvone, mepanipyrim, oxadiargyl u trifloxystrobin
(notifikata bid-dokument numru C(2002) 3048)
(Test b'rilevanza għaż-ŻEE)
(2002/658/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunita' Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 rigward it-tqegħid fis-suq ta' prodotti għall-ħarsien tal-pjanti [1], kif l-aħħar emendata bid-Direttiva tal-Kummissjoni 2002/37/KE [2], u b'mod partikolari r-raba' subparagrafu ta' l-Artikolu 8,
Billi:
(1) Skond l-Artikolu 6(2), tad-Direttiva 91/414/KEE, f'Mejju 1998 il-Ġermanja rċeviet applikazzjoni minn Menno Chemie Vertriebsgesellschaft mbH, biex tiġi inkluża s-sustanza attiva aċidu benzojku fl-Anness I tad-Direttiva 91/414/KEE. Id-Deċiżjoni tal-Kummissjoni 98/676/KE [3] ikkonfermat li d-dokument kien tlesta, u seta' jkun kkunsidrat li kien jissodisfa, fil-prinċipju, il-ħtiġijiet ta' data u tagħrif ta' l-Annessi II u III tad-Direttiva.
(2) L-Olanda rċeviet talba simili minn Luxan BV, f'Marzu 1997, rigward il-carvone. Dan id-dokument kien ġie ddikjarat lest bid-Deċiżjoni tal-Kummissjoni 1999/610/KE [4].
(3) L-Italja rċeviet talba simili minn Kumiai Chemical Industry Co. Ltd, f'Ottubru 1997, rigward il-mepanipyrim. Dan id-dokument ukoll ġie ddikjarat lest bid-Deċiżjoni 98/676/KE.
(4) Barra minn hekk, l-Italja rċeviet talba simili minn Rhône Poulenc Agro SpA (illum Bayer Crop Sciences), f'Ġunju 1997, rigward l-oxadiargyl. Dan id-dokument kien ġie ddikjarat lest bid-Deċiżjoni tal-Kummissjoni 98/398/KE [5].
(5) Ir-Renju Unit irċieva talba simili minn Novartis Crop Protection UK Ltd (illum Syngenta), f'Jannar 1998, rigward it-trifloxystrobin. Dan id-dokument kien ġie ddikjarat lest bid-Deċiżjoni tal-Kummissjoni 1999/43/KE [6].
(6) Il-konferma dwar il-kompletezza tad-dokumenti hi meħtieġa biex tippermetti l-eżami dettaljat tagħhom u biex tippermetti lil Istati Membri l-possibiltà li jagħtu awtorizzazzjonijiet proviżorji, għal perjodi sa massimu ta' tliet snin, għall-prodotti għall-ħarsien tal-pjanti li fihom is-sustanzi attivi konċernati, waqt li jħarsu l-kondizzjonijiet stabbiliti fl-Artikolu 8(1) tad-Direttiva 91/414/KEE, u b'mod partikolari, il-kondizzjoni dwar il-valutazzjoni dettaljata tas-sustanza attiva u tal-prodott għall-ħarsien tal-pjanti fid-dawl tal-ħtiġijiet preskritti fid-Direttiva.
(7) Dwar dawn is-sustanzi attivi, l-effetti fuq is-saħħa umana u l-ambjent ġew valutati, skond id-dispożizzjonijiet ta' l-Artikolu 6(2) u (4) tad-Direttiva 91/414/KEE, għall-użi proposti mill-applikanti rispettivi. L-Istati Membri rapporteurs bagħtu l-abbozz tar-rapport ta' valutazzjoni tagħhom lill-Kummissjoni, fit-12 ta' Diċembru 2000 għall-aċidu benżojku fis-16 ta' Ottubru 2000 għall-carvone, fit-12 ta' Lulju 2000 għall-mepanipyrim, fl-20 ta' Lulju 1999 għall-oxadiargyl u fid-19 ta' Settembru 2000 għat-trifloxystrobin.
(8) Mhux se jkun possibbli li titlesta l-valutazzjoni tad-dokumenti fiż-żmien stipulat mid-deċiżjonijiet relevanti dwar il-kompletezza, għaliex l-eżami tad-dokumenti għadu sejjer wara l-preżentazzjoni ta' l-abbozz tar-rapporti ta' valutazzjoni mill-Istati Membri konċernati.
(9) Peress li l-valutazzjoni s'issa għada ma indikat ebda raġuni għal xi preokkupazjoni immedjata, l-Istati Membri għandhom jingħataw il-possibiltà li jtawwlu l-awtorizzazzjonijiet proviżorji mogħtija għall-prodotti għall-ħarsien tal-pjanti li fihom is-sustanzi attivi konċernati għal perjodu ta' 24 xahar skond id-dispożizzjonijiet ta' l-Artikolu 8 tad-Direttiva 91/414/KEE biex ikun jista' jitkompla l-eżami tad-dokumenti. Hu mistenni li l-valutazzjoni u l-proċess tat-teħid ta' deċiżjonijiet rigward deċiżjoni fuq il-possibiltà li jkun hemm inklużjoni fl-Anness I ta' kull waħda mis-sustanzi attivi konċernati tkun tlestiet fi żmien 24 xahar.
(10) Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa tal-Annimali,
ADOTTAT DIN ID-DEĊIŻJONI:
L-Artikolu 1
L-Istati Membri jistgħu jtawwlu l-awtorizzazzjonijiet proviżorji għall-prodotti għall-ħarsien tal-pjanti li fihom l-aċidu benżojku, carvone, mepanipyrim, oxadiargyl u trifloxystrobin għal perjodu ta' mhux aktar minn 24 xahar mid-data ta' l-adozzjoni ta' din id-Deċiżjoni.
L-Artikolu 2
Din id-Deċiżjoni hija indirizzata lill-Istati Membri kollha.
Magħmul fi Brussel, fl-14 ta'Awwissu 2002.